B'antiċipazzjoni għall-Jum Internazzjonali tad-Demokrazija, ir-Rappreżentant Għoli/Viċi President Josep Borrell u l-Viċi President Dubravka Šuica ħarġu d-dikjarazzjoni konġunta li ġejja: “Madwar id-dinja, in-nies qed ikomplu juru x-xewqa tagħhom għad-demokrazija, spiss b'riskju personali kbir. Minn Hong Kong sal-Libanu, mill-Belarussja sas-Sudan, wara t-titli tal-aħbarijiet u n-numri hemm nies qalbiena u kuraġġużi minn kull sfond. Aħna nagħtuhom ġieħ u naqsmu l-impenn tagħhom lejn id-demokrazija. Id-demokrazija qed tiffaċċa sfidi, li ġew aggravati mill-pandemija tal-coronavirus. Madwar id-dinja, il-libertajiet ċivili qed jitnaqqru, il-midja indipendenti u l-ġurnalisti qed jitrażżnu, u l-istituzzjonijiet demokratiċi qed jiddgħajfu. Il-polarizzazzjoni qed tiżdied, hekk kif il-fiduċja tan-nies fl-istituzzjonijiet u l-prattiki demokratiċi qed tonqos. Filwaqt li feġġew opportunitajiet ġodda għall-parteċipazzjoni politika, qed inkunu xhieda tal-impatt estensiv ta' forom ġodda ta' manipulazzjoni tal-informazzjoni u tal-proċessi elettorali u demokratiċi, intensifikati mit-teknoloġija diġitali u l-midja soċjali. Fid-dawl ta' dawn l-isfidi, l-Unjoni Ewropea qed tirdoppja l-isforzi tagħha biex tappoġġa lil dawk li qed jaħdmu biex jiddefendu u jibnu d-demokrazija, biex tħeġġeġ il-parteċipazzjoni demokratika u l-inklużjoni irrispettivament mis-sess jew mill-isfond, biex tiżgura kontrolli u bilanċi istituzzjonali, u biex dawk li jieħdu d-deċiżjonijiet iżżommhom responsabbli. Aħna nieħdu rwol ewlieni fil-promozzjoni u l-protezzjoni tad-demokrazija madwar id-dinja. Il-“Pjan ta' Azzjoni dwar id-Drittijiet tal-Bniedem u d-Demokrazija” l-ġdid jistabbilixxi l-ambizzjonijiet tagħna u jidentifika l-prijoritajiet għal azzjoni esterna konkreta għas-snin li ġejjin. B'kooperazzjoni li tinvolvi ex għedewwa fil-Kolombja, ir-ritorn tal-fiduċja fil-ġustizzja fir-Repubblika Demokratika tal-Kongo, l-għoti ta' setgħa lill-midja fl-Asja Ċentrali u t-tisħiħ tar-rwol tan-nisa fis-Sirja, l-UE qed tkompli tappoġġa b'mod attiv il-valuri u l-inizjattivi demokratiċi permezz tal-proġetti u l-kooperazzjoni tagħna. Fl-2019, l-UE bagħtet tmien missjonijiet ta' osservazzjoni elettorali u seba' missjonijiet ta' esperti elettorali bħala parti mill-impenn tagħha għad-demokrazija, id-drittijiet tal-bniedem u l-istat tad-dritt madwar id-dinja. Filwaqt li l-Ewropa tappoġġa lis-sħab tagħha li qed iħabbtu wiċċhom mal-isfidi l-ġodda għad-demokrazija madwar id-dinja, il-ħidma tibda mingħandna stess. Nifhmu li t-twemmin taċ-ċittadini Ewropej tagħna fid-demokrazija ma jistax u qatt m'għandu jitqies bħala fatt. Iċ-ċittadini tagħna qed jitolbu parteċipazzjoni akbar fit-tfassil tal-politika, u qed jitolbu trasparenza. Irridu nisimgħuhom u rridu nibnu l-fiduċja. L-UE qed tieħu passi biex tissalvagwardja u ssaħħaħ id-demokrazija fl-Unjoni tagħna. Qed naħdmu fuq Pjan ta' Azzjoni għad-Demokrazija Ewropea biex tiġi miġġielda d-diżinformazzjoni, nadattaw ruħna għal theddid u manipulazzjonijiet elettorali li qed jevolvu, kif ukoll nappoġġaw il-midja ħielsa u indipendenti fl-UE. Ir-Rapport dwar iċ-Ċittadinanza li ġej dalwaqt se jħares lejn kif jista' jiġi żgurat li ċ-ċittadini kollha tal-UE jkunu jistgħu jeżerċitaw bis-sħiħ id-drittijiet tagħhom u jipparteċipaw fil-ħajja demokratika tal-Unjoni. Il-“Konferenza dwar il-Ġejjieni tal-Ewropa”, li tlaqqa' flimkien l-Ewropej minn kull qasam tal-ħajja, se tagħti lill-Ewropej vuċi aktar b'saħħitha fl-Unjoni tagħna. L-Unjoni Ewropea hija msejsa fuq impenn qawwi li tippromwovi u tipproteġi d-demokrazija, flimkien mad-drittijiet tal-bniedem u l-istat tad-dritt. Mingħajr id-demokrazija, il-paċi u l-istabbiltà, l-iżvilupp u l-prosperità fit-tul ma jistgħux jeżistu. Irridu nkomplu nkunu l-pijunieri tagħha.”